Talous- ja sosiaalikomitean lausunto aiheesta "Ehdotus Euroopan parlamentin ja neuvoston päätökseksi sisämarkkinoiden välillisen verotuksen järjestelmien toimintaa vahvistavan yhteisön toimintaohjelman (Fiscalis-ohjelma) hyväksymisestä"



Virallinen lehti nro C 019 , 21/01/1998 s. 0048



Talous- ja sosiaalikomitean lausunto aiheesta "Ehdotus Euroopan parlamentin ja neuvoston päätökseksi sisämarkkinoiden välillisen verotuksen järjestelmien toimintaa vahvistavan yhteisön toimintaohjelman (Fiscalis-ohjelma) hyväksymisestä" () (98/C 19/14) Neuvosto päätti 6. kesäkuuta 1997 Euroopan yhteisön perustamissopimuksen 100 a artiklan mukaisesti pyytää talous- ja sosiaalikomitean lausunnon edellä mainitusta ehdotuksesta. Asian valmistelusta vastannut talous-, raha- ja valuutta-asiain jaosto antoi lausuntonsa 14. lokakuuta 1997. Ainoana esittelijänä oli Michael Geuenich. Talous- ja sosiaalikomitea hyväksyi 29. 30. lokakuuta 1997 pitämässään 349. täysistunnossa (lokakuun 29. päivän kokouksessa) seuraavan lausunnon. Äänestyksessä annettiin 108 ääntä puolesta, 1 vastaan, ja 7 pidättyi äänestämästä. 1. Johdanto 1.1. Ehdotuksen tavoitteena on parantaa arvonlisäverojärjestelmän toimintaa jäsenvaltioissa. Yhteisö pyrkii osaltaan tukemaan tämän tavoitteen saavuttamista erityisesti tukemalla välillisestä verotuksesta vastaavien virkamiesten koulutusta. Ehdotettu yhteisöaloite on tarpeen, kun otetaan huomioon suunnitteilla oleva uuden arvonlisäverojärjestelmän käyttöönotto (ja myös nykyisen, vuodesta 1993 lähtien käytössä olleen järjestelmän toiminnan parantaminen), yhteisön suunniteltu laajentuminen tiettyihin valtioihin sekä usein esitetty toivomus jäsenvaltioiden välisen hallinnollisen yhteistyön parantamisesta läheisyysperiaatetta kunnioittaen. 1.2. Ohjelma maksaa viiden vuoden aikana 45 miljoonaa ecua. Jotta saavutettaisiin tavoiteltu hallinnollisen sujuvuuden jatkuva parantuminen, on määrä parantaa jäsenvaltioiden viranomaisten verotus- ja yhteisölainsäädännön tuntemusta ja luoda tehokas ja laaja yhteistyö jäsenvaltioiden välille sekä jäsenvaltioiden ja komission välille (3 artikla). 1.3. Komission päätösehdotuksessa yhteisön rahoitusta suunnitellaan annettavaksi seuraaville aloille: viestintä- ja tietojenvaihtojärjestelmät, käsikirjat ja oppaat; vaihto-ohjelmat, seminaarit ja monenväliset valvontatoimet sekä; yhteiset koulutusaloitteet. Jäsenehdokkaina olevat valtiot voivat osallistua ohjelmaan sopimusten puitteissa. 2. Komitean huomioita 2.1. Talous- ja sosiaalikomitea muistuttaa tässä yhteydessä tuoreimmista lausunnoistaan, joita se on antanut aiheista "Verotus Euroopan unionissa Kertomus verotusjärjestelmien kehityksestä" () sekä "Yhteinen arvonlisäverojärjestelmä Ohjelma yhtenäismarkkinoita varten" (). 2.2. Komitean mielestä Fiscalis-ohjelman aloittamisen ajoitus on onnistunut, erityisesti kun otetaan huomioon, että jäsenehdokkaina olevat valtiot tarvitsevat monenlaista apua, jotta niiden hallinto voisi valmistautua yhteistyöhön muiden jäsenvaltioiden viranomaisten ja komission kanssa. Lisäksi suunniteltu yhteistyö jäsenvaltioiden viranomaisten välillä, erityisesti kansallisten hallintojen välinen pitkäkestoinen virkamiesvaihto, on erittäin tervetullutta. Kun myös kansallisten hallintojen on näin yhä enemmän osallistuttava yhteisötavoitteiden toteuttamiseen, rakennetaan molemminpuolista luottamusta ja tehostetaan yhteistyötä. Tällä tavoin ohjelma vaikuttaa osaltaan siihen, että jäsenvaltion hallinnon saavuttamat tulokset eivät pelkästään ole riippuvaisia hallinnon tuloksista toisessa jäsenvaltiossa, vaan sen oma menestys hyödyttää vastavuoroisesti toista hallintoa. 2.3. Komitea epäilee, riittävätkö ohjelmalle suunnitellut varat tavoitteiden tehokkaaseen toteuttamiseen. Euroopan lisääntyvän integraation vuoksi julkishallinnon virkamiesten kouluttaminen ja heille suunnatut vaihto-ohjelmat yhteisössä ovat tarpeellinen ja hyvä investointi. Siksi komission olisi syytä tutkia, voitaisiinko ohjelmaa laajentaa koskemaan myös muita veropolitiikan aloja. Ohjelma voi olla hyvä pohja komission veropoliittisten strategioiden toteuttamiselle tulevaisuudessa, koska siinä on olennaiselta osaltaan kyse kansallisten veroviranomaisten yhteistyöstä. Bryssel, 29. lokakuuta 1997. Talous- ja sosiaalikomitean puheenjohtaja Tom JENKINS () EYVL C 177, 11.6.1997, s. 8 () EYVL C 296, 29.9.1997, s. 37 () EYVL C 296, 29.9.1997, s. 51